《戊申岁间中清赏十景 其三 丽圃横长笛》
元代·叶颙

丽圃横长笛，秋风感慨声。一吹山石裂，三弄波涛萦。

江空翠蛟泣，夜静苍龙鸣。鹤怨云巢冷，猿啼月岭明。

嫠妇悲秋泪，孤臣去国情。遗音尤激烈，高调转凄清。

曲终情未尽，目送数峰青。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。